Knivdrama i Hanstholm i nat - den angrebne er uden for livsfare.

I nat blev en 17-årig grønlænder smidt ud fra værtshuset "Bodegaen" i Hanstholm, hvorefter han gik hjem om hentede to fiskeknive med 29 cm lange knivsblade og ville ind på værtshuset igen. Personalet og gæsterne forsøgte at blokere døren. En gæst holdt den aggressive 17-årige tilbage, men da en anden gæst forsøgte at hjælpe, fik denne et snitsår i halsen. Han blev kørt på hospitalet, hvor han nu er uden for livsfare, oplyser politikommissær ved Thisted Politi, Ralf Ove Larsen til TV2/Nord. - Han har fået et to centimeter langt snitsår i halsen, og knivangreb mod halsregionen det opfatter vi som drabsforsøg. Den 17-årige, som stammer fra Grønland, opholder sig efter Ritzaus oplysninger i Hanstholm i forbindelse med et uddannelsesforløb. Han var meget påvirket, da politiet anholdt ham, og det er i dag kun lykkedes Thisted Politi at få ham til at erkende de faktiske forhold. Den 17-årige fremstilles i grundlovsforhør klokken 13 i dag.